Henstilling med henblik på RÅDETS HENSTILLING TIL GRÆKENLAND med henblik på at bringe situationen med et uforholdsmæssigt stort underskud til ophør

(forelagt af Kommissionen)

BEGRUNDELSE

Den 7. april 2004 offentliggjorde Kommissionen sine økonomiske forårsprognoser [1]. Ifølge disse prognoser, der tog hensyn til de reviderede tal, som Grækenland havde indberettet den 30. marts 2004, men som Eurostat endnu ikke havde valideret, udgjorde det offentlige underskud 2,95 % af BNP i 2003. I forlængelse af samtaler mellem Eurostat og de græske myndigheder i slutningen af april indsendte de græske myndigheder igen nye tal, som denne gang viste, at det offentlige underskud i 2003 udgjorde 3,2 % af BNP. Det oversteg således traktatens referenceværdi på 3 % af BNP og var samtidig steget markant i forhold til underskuddet i 2002 (1,5 % af BNP). Desuden lå den offentlige bruttogældskvote på 103,0 % af BNP fortsat et godt stykke over traktatens referenceværdi på 60 %. På denne baggrund indledte Kommissionen proceduren i forbindelse med uforholdsmæssigt store underskud over for Grækenland den 19. maj 2004 med vedtagelse af en rapport i henhold til traktatens artikel 104, stk. 3 [2].

[1] Kommissionens prognoser fra foråret 2004 findes på følgende websted: http://europa.eu.int/comm/economy_finance/publications/european_economy/2004/ee204en.pdf.

[2] Rapporten foreligger i sin fulde ordlyd på følgende websted: http://europa.eu.int/comm/economy_finance/about/activities/sgp/procedures_en.htm

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten [3].

[3] OJ L 209, 2.8.1997.

Kommissionens rapport i henhold til traktatens artikel 104, stk. 3, konkluderede, at det græske underskuds overskridelse af traktatens referenceværdi på 3 % af BNP i 2003 hverken var en følge af usædvanlige begivenheder, som de græske myndigheder ikke selv var herre over, jf. stabilitets- og vækstpagten, eller resultatet af et alvorligt økonomisk tilbageslag, der i pagten er defineret som et årligt fald i det reale BNP på mindst 2 %. Tværtimod opstod denne situation i en kontekst med stærk positiv vækst, med en real BNP-vækst på 4,2 % i 2003 og et positivt outputgab på omkring 1,5 % af BNP. Det endelige omfang af det offentlige underskud i 2003 skal sammenlignes med de 0,9 % af BNP, der blev sat som mål for underskuddet i det opdaterede konvergensprogram fra december 2002. Den betydelige afvigelse fra det oprindelige mål tilskrives en række ikke tilbagevendende faktorer (budgetoverskridelser i forbindelse med forberedelserne til De Olympiske Lege og erstatning for vejrskader), større primære udgifter end forventet (sociale overførsler og offentlige lønninger) samt et fald i visse indtægter (moms, indkomstskat og omklassificering - til en finansiel transaktion - af en betaling fra postsparebanken til staten). Med hensyn til udviklingen i 2004 konkluderede rapporten, at det offentlige underskud sandsynligvis ville vokse og forblive over 3 % af BNP, medmindre der blev truffet nye foranstaltninger.

Ifølge Kommissionens rapport, der byggede på Kommissionens økonomiske forårsprognoser, udgjorde den offentlige gældskvote 103 % af BNP i 2003 og lå således langt over traktatens referenceværdi på 60 % af BNP. Kommissionen bemærkede endvidere, at den kun forventede et marginalt fald i gældskvoten til 102,8 % af BNP i 2004, hvilket ligger over de 98,3 % af BNP, som de græske myndigheder indberettede i maj 2004. Ifølge rapporten giver både den store offentlige gæld og det langsomme tempo i nedbringelsen heraf anledning til bekymring, navnlig i en periode med høj nominel vækst og et positivt og voksende outputgab.

Det hedder i traktatens artikel 104, stk. 4, at "det i artikel 114 omhandlede udvalg [dvs. Det Økonomiske og Finansielle Udvalg] afgiver udtalelse om Kommissionens rapport". Udvalget afgav sin udtalelse den 2. juni 2004, hvori det tilsluttede sig Kommissionens vurdering. Det konkluderede især, at budgetudviklingen i Grækenland i 2003 tydede på, at der forelå et uforholdsmæssigt stort underskud i henhold til begge kriterier i artikel 104, stk. 2. Selv hvis der blev taget hensyn til andre relevante faktorer, herunder især den mellemfristede budgetstilling og den offentlige investeringskvote, ændrede dette ikke ved vurderingen baseret på disse kriterier. Det Økonomiske og Finansielle Udvalg fandt også, at med den nuværende politik og med de nuværende vækstudsigter ville det offentlige underskud også overskride traktatens referenceværdi i 2004, og at den offentlige bruttogældskvote fortsat ville ligge et godt stykke over traktatens referenceværdi på 60 % af BNP i 2004. Udvalget fandt endvidere, at både den store offentlige gæld og det langsomme tempo i nedbringelsen heraf gav anledning til bekymring, navnlig i en periode med høj nominel vækst og et positivt og voksende outputgab.

Kommissionen, der har undersøgt de relevante faktorer, der tages hensyn til i dens rapport, og som henviser til Det Økonomiske og Finansielle Udvalgs udtalelse, finder, at der foreligger et uforholdsmæssigt stort underskud i Grækenland. Kommissionen vedtog en udtalelse herom den 24. juni 2004, som den har rettet til Rådet i overensstemmelse med traktatens artikel 104, stk. 5. Kommissionen har henstillet, at Rådet træffer afgørelse i overensstemmelse hermed i henhold til artikel 104, stk. 6. Herudover forelægger Kommissionen hermed Rådet en henstilling med henblik på Rådets henstilling, der skal rettes til Grækenland med henblik på at bringe situationen med et uforholdsmæssigt stort underskud til ophør, jf. traktatens artikel 104, stk. 7.

Henstilling med henblik på RÅDETS HENSTILLING TIL GRÆKENLAND med henblik på at bringe situationen med et uforholdsmæssigt stort underskud til ophør

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab, særlig artikel 104, stk. 7,

som henviser til henstilling fra Kommissionen, og

som tager følgende i betragtning:

(1) I henhold til traktatens artikel 104 skal medlemsstaterne undgå uforholdsmæssigt store offentlige underskud.

(2) Stabilitets- og vækstpagten er baseret på målsætningen om sunde offentlige finanser som et middel til at styrke forudsætningerne for prisstabilitet og en stærk og vedblivende vækst, som fører til øget beskæftigelse.

(3) Resolutionen om stabilitets- og vækstpagten fra Det Europæiske Råd i Amsterdam den 17. juni 1997 opfordrer højtideligt alle parter, dvs. medlemsstaterne, Rådet og Kommissionen, til at gennemføre traktaten og stabilitets- og vækstpagten strengt og rettidigt.

(4) Rådet fastslog den [5. juli] 2004 i overensstemmelse med artikel 104, stk. 6, at der forelå et uforholdsmæssigt stort underskud i Grækenland.

(5) Efter at Rådet har fastslået, at der foreligger et uforholdsmæssigt stort underskud i Grækenland, skal Rådet i henhold til traktatens artikel 104, stk. 7, og artikel 3 i Rådets forordning (EF) nr. 1467/97 samtidig rette henstillinger til den pågældende medlemsstat med henblik på at bringe denne situation til ophør inden for en given frist. Rådets henstilling skal fastsætte en frist på højst fire måneder for Grækenlands iværksættelse af virkningsfulde foranstaltninger med henblik på at korrigere det uforholdsmæssigt store underskud og fastsætte en frist for korrektionen af det uforholdsmæssigt store underskud, som bør gennemføres i året efter, at det er konstateret, medmindre der foreligger særlige omstændigheder.

(6) Efter Rådets opfattelse vil der ved hjælp af budgetkonsolideringsforanstaltninger kunne sikres en vedvarende forbedring af den offentlige saldo, og de bør samtidig indrettes således, at kvaliteten i de offentlige finanser forbedres og økonomiens vækstpotentiel styrkes.

(7) Ved udformningen af henstillingerne med henblik på korrektionen af det uforholdsmæssigt store underskud bør følgende faktorer tages i betragtning: i) Kommissionen forventer ifølge sine økonomiske prognoser fra foråret 2004, at det offentlige underskud vil udgøre 3,2 % i 2004 og 2,8 % i 2005. Kommissionens prognose for 2005 bygger imidlertid på en formodning om, at der føres en uændret politik, og på det tal, som de græske myndigheder indberettede den 30. marts 2004, dvs. et offentligt underskud på 2,95 % af BNP i 2003. Dette tal blev efterfølgende opjusteret til 3,2 % af BNP den 4. maj 2004; ii) den reale BNP-vækst forventes at nå op på 4 % i 2004, hvilket svarer nogenlunde til vækstraten i 2003 på 4,2 %, men den forventes derefter at aftage til 3,3 % i 2005, efterhånden som de forskellige anlægsarbejder forbundet med De Olympiske Lege bringes til afslutning i løbet af de første seks måneder af 2004. Den aktuelle effekt af midlertidige vækststimulerende faktorer lader formode, at den økonomiske aktivitet vil blive svækket i den nærmeste fremtid; iii) i en situation med stærk økonomisk vækst og et positivt outputgab forventes det konjunkturkorrigerede underskud at vokse i 2004, hvilket peger i retning af, at der i Grækenland fortsat føres en procyklisk finanspolitik; iv) i henhold til Kommissionens økonomiske prognoser fra foråret 2004 forventes den offentlige bruttogæld kun at falde marginalt fra 103,0 % af BNP i 2003 til 102,8 % af BNP i 2004 og til 101,7 % af BNP i 2005, hvorfor den fortsat vil ligge et godt stykke over traktatens referenceværdi på 60 % af BNP. Den store offentlige gæld og det langsomme tempo i nedbringelsen heraf giver anledning til bekymring, navnlig i en periode med høj nominel vækst og et positivt og voksende outputgab; v) efter at den nye regering har taget initiativ til en gennemgribende revision af de offentlige finanser, har de græske myndigheder forpligtet sig til hurtigt og i tæt samarbejde med Eurostat at finde en løsning på de udestående problemer med kvaliteten af oplysningerne om de offentlige finanser. Meget tyder på, at tallene for underskuddet i 2003 og tidligere år vil blive yderligere opjusteret i forbindelse med den sædvanlige indberetning i september 2004. Disse justeringer kan forventes at få indflydelse på fremskrivningerne af underskuddet i 2004 og 2005 og dermed også på omfanget af den indsats, der skal til for at korrigere det uforholdsmæssigt store underskud.

(8) Hvis den makroøkonomiske udvikling former sig som forventet i henhold til Kommissionens prognoser fra foråret 2004, vil korrigerende foranstaltninger af hovedsagelig strukturel karakter svarende til mindst et procentpoint af BNP (kumuleret over 2004-2005) føre til, at underskuddet falder til under traktatens referenceværdi på 3 % af BNP fra og med 2005, selv når der tages højde for risikomomenterne forbundet med de forventede justeringer af tallene for de offentlige underskud. Hvis de forventede justeringer ikke fører til betydelige basiseffekter, vil korrigerende foranstaltninger svarende til 0,5 % af BNP i 2004 kunne mindske underskuddet til under referenceværdien på 3 % allerede i år -

HENSTILLER:

- at de græske myndigheder bringer den nuværende situation med et uforholdsmæssigt stort underskud til ophør så hurtigt som muligt og senest i 2005 i overensstemmelse med artikel 3, stk. 4, i Rådets forordning (EF) nr. 1467/97. Rådet giver den græske regering en frist til den 5. november 2004 til at iværksætte virkningsfulde foranstaltninger med henblik herpå

- at de græske myndigheder træffer korrigerende foranstaltninger af især strukturel karakter svarende til mindst 1 % af BNP kumuleret over 2004-2005, men helst ligeligt fordelt på de to år, med det formål at sikre, at det uforholdsmæssigt store underskud korrigeres senest i 2005

- at de græske myndigheder sikrer, at den offentlige bruttogældskvote mindskes markant og bevæger sig i retning af traktatens referenceværdi i et tilfredsstillende tempo. De græske myndigheder bør være særlig opmærksomme på andre faktorer end nettolåntagningen, der bidrager til forandringerne i gældsniveauet

- at de græske myndigheder forbedrer indsamlingen og behandlingen af oplysninger om de offentlige finanser for at korrigere de alvorlige mangler, der er blevet afsløret på dette område.

Desuden opfordrer Rådet de græske myndigheder til at sikre, at budgetkonsolideringen i retning af en mellemfristet budgetsaldo tæt på balance eller i overskud fastholdes gennem en mindskelse af det konjunkturkorrigerede underskud med mindst 0,5 % af BNP om året efter korrektionen af det uforholdsmæssigt store underskud.

Denne henstilling er rettet til Den Hellenske Republik.

Udfærdiget i Bruxelles, den [5. juli] 2004.

På Rådets vegne

Formand

...